Source: https://ejeb.atlatszo.hu/2020/07/31/az-azeri-baltas-gyilkos-azerbajdzsan-igen-magyarorszag-nem-sertett-egyezmenyt/
Timestamp: 2020-08-09 16:42:20+00:00

Document:
Azeri baltás gyilkos: Azerbajdzsán igen, Magyarország nem sértett Egyezményt | Strasbourgi Figyelő
2020. 07. 31. 2020. 08. 02.
no. 17247/13
A Magyarországon előre kitervelten, különös kegyetlenséggel és aljas indokból elkövetett emberölésért jogerősen életfogytiglanra ítélt azeri baltás gyilkost az átadása napján kegyelemben részesítette az azeri államfő. A kegyelemmel Azerbajdzsán megsértette a büntetés végrehajtására vonatkozó kötelezettségét és a hátrányos megkülönböztetés tilalmát is, Magyarország azonban az átadással nem sértett Egyezményt, mert nem volt egyértelmű bizonyíték, amely előre jelezte volna az azeri fél rosszhiszeműségét.
Ramil Safarov azeri katona 2004-ben érkezett Budapestre, hogy részt vegyen a NATO Partnerség a Békéért program keretében a Zrínyi Miklós Nemzetvédelmi Egyetemen szervezett három hónapos angol nyelvi kurzuson. A képzésen minden volt szovjet állam két katonája képviseltette magát. Safarov február 19-én hajnalban egy baltával lefejezte a szomszédos szobában alvó, szintén a kurzusra járó örmény Gurgen Markaryan-t, majd véres ruhában, a baltával a kezében megpróbálta betörni a másik örmény katona, Hayk Makuchyan szobájának ajtaját is. Cselekményének végül a kiérkező rendőrök vetettek véget. Az elkövető elsődleges motivációja az ügyben tett – többször megváltoztatott – nyilatkozatok alapján az örmények ellen érzett gyűlölet volt. Safarovot a Fővárosi Bíróság 2006. április 13-án előre kitervelten, aljas indokból, különös kegyetlenséggel elkövetett emberölés és emberölés előkészületének bűntette miatt életfogytig tartó szabadságvesztésre ítélte, amelyből legkorábban 30 év múlva szabadulhatott volna feltételesen. Az ítéletet a másodfokú bíróság helybenhagyta.
Safarov az ítélet jogerőre emelkedését követően azonnal kérte átadását Azerbajdzsánnak, amit 2008-ban megismételt, kérelmét azonban a külügyminiszter elutasította. (Safarov a börtönben egy őrre is rátámadt, ami miatt ebben az időben újabb büntetőeljárás volt ellene folyamatban.) 2012 augusztus 17-én azonban a kormány (külügyminiszter: Martonyi János, igazságügyi miniszter: Navracsics Tibor) beleegyezett az átadásba. Safarovot augusztus 31-én át is szállították Azerbajdzsánba, ahol államfői kegyelemmel még aznap szabadon engedték. Egy nappal később az addig őrnagy Safarovot a honvédelmi miniszter alezredessé léptette elő. Később az államtól lakást és visszamenőleg nyolcévi fizetést is kapott.
A magyar Kormány szeptember elsején közleményt adott ki, amelyben úgy fogalmazott, “Magyarország a vonatkozó szabályokat tiszteletben tartva, transzparens módon járt el. Magyarország minden állam vonatkozásában tiszteletben tartja a nemzetközi jogot és nemzetközi partnereitől is ugyanezt várja el. Magyarország messzemenően tiszteletben tartja a keresztény Örményországot, továbbá az örmény nép kultúráját és hagyományait. Magyarország az örmény fél diplomáciai kapcsolatokat érintő lépését sajnálatosnak tartja.” Az ügy hatására Örményország megszakította diplomáciai kapcsolatait Magyarországgal.
Vaskuti András bíró a gyilkos fegyvert szemléli Ramil Safarov büntetőügyének tárgyalásán. Forrás: vaskuti.hu
Safarov (középen, csíkos pólóban) átadása után egy bakui felvonuláson. Forrás: bit.ly/2OPDqdc
Azerbajdzsán: az élethez való jog “eljárásjogi oldala”
A kérelmezők érvelése szerint az azonnali kegyelemmel az azeri állam megsértette az emberölésért elítéltekre kiszabott büntetés végrehajtására vonatkozó kötelezettségét. A Bíróság e körben megállapította, hogy a Magyarországról való átadással a büntetés végrehajtására vonatkozó kötelezettséget az azeri állam hivatalosan is átvette. A cselekmény etnikai színezetére és különös kegyetlenségére figyelemmel ez a kötelezettség fokozott gondosságot követelt volna meg Azerbajdzsántól. Safarov büntetésének végrehajtása helyett azonban az államfő azonnali kegyelemben részesítette, sőt, az állam úgy kezelte, mintha a Magyarországon jogerősen a terhére rótt bűncselekményt el sem követte volna. A részére biztosított állami juttatásoknak ráadásul még az azeri jogban sem volt egyértelmű jogalapja.
Safarov átadása elleni tüntetés Budapesten. Forrás: bit.ly/32LI6Jd
Magyarország: az élethez való jog “eljárásjogi oldala”
A Bíróság a magyar állam szerepét és felelősségét is vizsgálta az életvédelem procedurális oldaláról, hiszen az átadás indította el azt az okfolyamatot, ami végül az elkövető büntetésének részbeni elengedéséhez vezetett.
E körben a Bíróság megállapította, hogy a magyar hatóságok 2004-ben késedelem nélkül indítottak büntetőeljárást az Safarov ellen, aminek eredményeképp életfogytiglani szabadságvesztésre ítélték. Ezzel a magyar állam eleget tett az életvédelmi kötelezettségből fakadó kötelességeinek. A kérelmezők arra alapították kérelmüket, hogy a magyar hatóságok nem biztosították megfelelően a büntetés végrehajtását az átadás foganatosítását követően. Érvelésük szerint
Erre tekintettel az átadásra csak megfelelő diplomáciai biztosíték szolgáltatása után lett volna lehetőség. A Bíróság az átadó állam felelőssége tekintetében úgy ítélte meg, hogy Magyarország az elítélt személyek átszállításáról szóló egyezmény előírásainak eleget tettek, amikor nyilatkoztatták az azeri kormányt az átadást követően Azerbajdzsán által követendő eljárásról. Azt a Bíróság is elismerte, hogy az azeri válasz általános és hiányos volt, ami gyanakvásra adhatott volna okot. (Sőt, okot is adott, Szabó Máté alapjogi biztos vizsgálata nyomán arra jutott, hogy a kormánynak tisztában kellett lennie azzal, hogy az azerbajdzsáni vezetés Safarov cselekményét “hazafias tettnek” tekinti követett el. Erre tekintettel az ombudsman szerint “a garanciákhoz való ragaszkodásra szükség lett volna, ahhoz, hogy Magyarország eljárását utólag jóhiszeműnek minősíthessük”.) A Bíróság azonban ennek ellenére nem látta bizonyítottnak, hogy a magyar Kormánynak az adott időben “kétséget kizáró” bizonyíték állt volna rendelkezésére az azeri fél jóhiszeműségének hiányára vonatkozóan. Erre tekintettel a Kamara 6:1 arányban mellőzte a magyar Kormány egyezménysértésének megállapítását.
Címlapkép: Ramil Safarov a tárgyalóteremben. Forrás: https://bit.ly/30vwZ4o
14. cikk / 2. Cikk / Azeri baltás gyilkos / Élethez való jog / Megkülönböztetés tilalma
A vádlott becsületsértő kijelentése is fokozott védelemben részesül

References: Bíróság 
 bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság